Ruby on Rails

Το **Ruby on Rails**, συχνά **Rails** ή **RoR**, είναι ένα πλαίσιο ανάπτυξης λογισμικού Ιστού ανοιχτού κώδικα για τη γλώσσα προγραμματισμού Ruby. Προορίζεται για χρήση σε συνδυασμό με ευέλικτες μεθοδολογίες ανάπτυξης (agile development methodologies), οι οποίες χρησιμοποιούνται από τους προγραμματιστές Ιστού για ταχεία ανάπτυξη λογισμικού (rapid application development).

## Ιστορία

Το Ruby on Rails προήλθε από τη δουλειά του David Heinemeier Hansson στο Basecamp, ένα εργαλείο διαχείρισης project από την εταιρεία 37signals (η οποία τώρα είναι εταιρεία ανάπτυξης λογισμικού Ιστού).
Ο David Hansson αρχικά κυκλοφόρησε το Rails σαν ανοιχτό κώδικα τον Ιούλιο του 2004 αλλά δεν επέτρεπε σε άλλους προγραμματιστές να συνεισφέρουν κώδικα στο εγχείρημα μέχρι το Φεβρουάριο του 2005.
Τον Αύγουστο του 2006 υπήρξε κομβικό σημείο για το Rails, όταν η Apple ανακοίνωσε ότι θα κυκλοφορούσε το Ruby on Rails μαζί με το Mac OS X v10.5 "Leopard",

το οποίο κυκλοφόρησε τον Οκτώβριο του 2007.

Η έκδοση 2.3 του Rails κυκλοφόρησε στις 15 Μαρτίου του 2009. Βασικά νέα χαρακτηριστικά του Rails ήταν τα πρότυπα (templates), οι μηχανές (engines), το Rack και οι εμφωλευμένες φόρμες μοντέλων.
* Τα πρότυπα επιτρέπουν στον προγραμματιστή να δημιουργεί το σκελετό μιας εφαρμογής με ειδικά gems και ρυθμίσεις (configurations).
* Οι μηχανές επιτρέπουν τη χρήση τμημάτων εφαρμογών σε άλλες εφαρμογές, συμπεριλαμβανομένων των χαρακτηριστικών "routes", "view paths" και "models".
* Η διαπροσωπεία Rack και το Metal επιτρέπουν στον προγραμματιστή να γράφει βελτιστοποιημένα κομμάτια κώδικα που μπορούν να δρομολογούνται (route) σε σχέση με την ActionController.

Στις 23 Δεκεμβρίου 2008 ξεκίνησε το Merb, ένα άλλο πλαίσιο ανάπτυξης εφαρμογών Ιστού, και το Rails ανακοίνωσε ότι επρόκειτο να συνεργαστούν. Η ομάδα του Rails ανακοίνωσαν ότι θα συνεργάζονταν με το εγχείρημα Merb για να φέρουν "τις καλύτερες ιδέες του Merb" στο Rails 3, δίνοντας τέλος στο φαινόμενο παρόμοιας δουλειάς που γινόταν σε δύο σημεία, στις δύο κοινότητες.

## Τεχνική σύνοψη
Όπως πολλά πλαίσια Ιστού, το Rails χρησιμοποιεί αρχιτεκτονική Model-View-Controller (MVC) για να οργανώσει τον προγραμματισμό των εφαρμογών.

Το Ruby on Rails περιλαμβάνει εργαλεία που διευκολύνουν κοινές προγραμματιστικές εργασίες, όπως η δημιουργία σκελετών προγραμμάτων (scaffolding) που μπορεί να δημιουργήσει αυτόματα κάποια από τα μοντέλα (models) και τις όψεις (views) που χρειάζεται μια βασική σελίδα Ιστού. Επίσης περιέχει τον WEBrick, έναν απλό εξυπηρετητή Ιστού σε Ruby, και το Rake, ένα σύστημα κατασκευής προγραμμάτων. Αυτά τα εργαλεία, σε συνδυασμό με το Rails, προσφέρουν ένα βασικό περιβάλλον ανάπτυξης.

Το Ruby on Rails βασίζεται σε έναν εξυπηρετητή Ιστού για την εκτέλεσή του. Συνήθως προτιμάται ο Mongrel έναντι του WEBrick αλλά μπορεί να χρησιμοποιηθεί και ο Lighttpd, ο Abyss, ο Apache (σαν μονάδα κώδικα - π.χ. Passenger - ή μέσω του CGI, του FastCGI ή του mod_ruby), και πολλοί άλλοι. Από το 2008 ο εξυπηρετητής Passenger δείχνει να προτιμάται αντί για τον Mongrel. Πρόσφατα, παρατηρήθηκε συχνή χρήση του εξυπηρετητή Unicorn.

Το Rails είναι επίσης γνωστό για την εκτενή χρήση των βιβλιοθηκών JavaScript Prototype και Script.aculo.us για Ajax. Το Rails αρχικά έκανε χρήση ελαφρών κλήσεων SOAP για web services - αργότερα αυτό αντικαταστάθηκε από RESTful web services.

Από την έκδοση 2.0, το Ruby on Rails προσφέρει σαν μορφές εξόδου HTML και XML, με τη δεύτερη να χρησιμοποιείται και στα RESTful web services.

Το Ruby on Rails βασίζεται στη Ruby 1.8.6. Η έκδοση 3.0 δεν υποστηρίζει την Ruby 1.8.6 και χρειάζεται Ruby 1.8.7 για να λειτουργήσει.

### Δομή
Το Ruby on Rails είναι χωρισμένο σε διάφορα πακέτα, το ActiveRecord (ένα σύστημα αντικειμενοστρεφούς-σχεσιακής αντιστοίχισης (object-relational mapping) για την πρόσβαση σε βάσεις δεδομένων), το ActiveResource (παρέχει web services), το ActionPack, το ActiveSupport και το ActionMailer. Πριν την έκδοση 2.0, το Rails περιλάμβανε και το πακέτο Action Web Service που τώρα αντικαθίσταται από το Active Resource. Εκτός από τα βασικά πακέτα, οι προγραμματιστές μπορούν να δημιουργήσουν plugins για να επεκτείνουν τα υπάρχοντα πακέτα.

### Εγκατάσταση και χρήση τελικών εφαρμογών

Το Ruby on Rails συχνά εγκαθίσταται μέσω του RubyGems, ενός διαχειριστή πακέτων που περιλαμβάνεται στη Ruby. Πολλές διανομές Linux υποστηρίζουν την εγκατάσταση του Rails και των εξαρτήσεών του μέσω του διαχειριστή πακέτων τους.

Το Ruby on Rails συχνά συνδέεται με μια βάση δεδομένων όπως η MySQL και έναν εξυπηρετητή Ιστού όπως ο Apache.

## Φιλοσοφία και σχεδίαση
Το Ruby on Rails δίνει έμφαση στις αρχές *Σύμβαση έναντι Ρύθμισης* (*Convention over Configuration*, CoC), και *Μην επαναλαμβάνεσαι* (*Don't Repeat Yourself*, DRY).

"Σύμβαση έναντι Ρύθμισης" σημαίνει ότι ο προγραμματιστής χρειάζεται μόνο να ορίζει τα μη συμβατικά χαρακτηριστικά της εφαρμογής του. Για παράδειγμα, αν στο μοντέλο υπάρχει μια κλάση *Sale*, ο αντίστοιχος πίνακας στη βάση θα ονομαστεί *sales*. Μόνο αν κάποιος αποκλίνει από αυτήν τη σύμβαση, για παράδειγμα αποκαλώντας τον "products sold", θα πρέπει να γράψει κώδικα για αυτά τα ονόματα. Συνήθως αυτό οδηγεί σε λιγότερη επανάληψη κώδικα.

"Μην επαναλαμβάνεσαι" σημαίνει ότι η πληροφορία υπάρχει πάντα σε ένα μέρος, χωρίς αμφιβολίες. Για παράδειγμα, ο προγραμματιστής που χρησιμοποιεί το ActiveRecord, δε χρειάζεται να ορίσει τα ονόματα των στηλών των πινάκων στη βάση όταν ορίζει κλάσεις. Το Ruby on Rails βρίσκει μόνο του την πληροφορία αυτή από τη βάση δεδομένων με βάση το όνομα της κλάσης.

## Εμπορικά σήματα
Το Μάρτιο του 2007 ο David Heinemeier Hansson έκανε τρεις αιτήσεις για εμπορικά σήματα σχετικά με το Rails στο USPTO. Αυτές οι αιτήσεις αφορούσαν τη φράση "RUBY ON RAILS", τη λέξη "RAILS" και το επίσημο λογότυπο του Rails. Αποτέλεσμα αυτών ήταν το καλοκαίρι του 2007 ο Hanssonνα αρνηθεί στον εκδοτικό οίκο Apress την άδεια να χρησιμοποιήσει το λογότυπο του Rails στο εξώφυλλο ενός νέου βιβλίου για το Rails που είχε γραφτεί από σημαντικά μέλη της κοινότητας. Αυτό το επεισόδιο δημιούργησε μια ήπια αντίδραση στην κοινότητα του Rails. Σε απάντηση σε αυτήν την αντίδραση ο Hansson δήλωσε το εξής:

## Υποδοχή
Έχουν υπάρξει αρνητικά σχόλια για την απόδοση του Rails σε βαριές εφαρμογές. Αναφέρονται διάφορες διακοπές της λειτουργίας του Twitter το 2007 και το 2008, που το ώθησαν να μεταφέρει τμήμα της υποδομής του σε κώδικα Scala (που εκτελείται στην αφηρημένη μηχανή της Java) για το σύστημα μηνυμάτων τους (message queuing system) και άλλο ενδιάμεσο κώδικα. Ο κώδικας της εμφάνισης της σελίδας εξακολουθεί να βασίζεται στο Ruby on Rails.

## Παραπομπές


## Βιβλιογραφία
*
*
*
*
*
*
*

## Εξωτερικοί σύνδεσμοι
* Ελληνικό Ruby on Rails Βίκι
* Επίσημη σελίδα του Ruby on Rails, rubyonrails.com 
* RubyForge.org 
* Εισαγωγή στο Ruby on Rails 

Κατηγορία:Ruby
Κατηγορία:Ελεύθερο λογισμικό
Κατηγορία:Web 2.0